**Pravidlá pre dištančné vzdelávanie žiakov II. stupňa**

Pre žiakov a učiteľov platia nasledujúce pravidlá:

* Dištančné vzdelávanie sa realizuje formou on-line vyučovacích hodín, komunikácie IZK ( Edupage a Teams), kde budú vyučujúci zadávať od 26. 10. pre žiakov – pracovné listy, zadania, domáce úlohy...)
* Žiak je povinný zúčastňovať sa dištančného vzdelávania. V prípade on-line vyučovania, ktoré sa bude realizovať cez Teams dodržiavať časový harmonogram vyučovacích hodín, ktorý žiaci dostali prostredníctvom triednych učiteľov dňa 23.10.
* Vyučovací proces počas dištančného vzdelávania sa riadi rozvrhom hodín. Podľa potreby sa môže rozvrh líšiť od bežného rozvrhu hodín. Stanovený rozvrh hodín je povinný rešpektovať každý žiak i učiteľ.
* Vyučovacia hodina počas dištančného vzdelávania trvá max. 30 minút.
* Časový rozvrh vyučovacích hodín ( vrátane prestávok):

1. hodina 8.00 – 8.30 hod.
2. hodina 8.30 – 9.00 hod.
3. hodina 9.00 – 9.30 hod.
4. hodina 9.30 – 10.00 hod.
5. hodina 10.00 – 10.30 hod.
6. hodina 10.30 – 11. 00 hod.

* Ak sa žiak nemôže zúčastniť na vyučovaní pre dôvody vopred známe, zákonný zástupca žiaka ospravedlní jeho neprítomnosť na vyučovaní prostredníctvom triedneho učiteľa.
* Ak sa žiak nemôže zúčastniť na vyučovaní pre nepredvídaný dôvod, je zákonný zástupca povinný bezodkladne oznámiť triednemu učiteľovi dôvod neprítomnosti na vyučovaní. Len v odôvodnených prípadoch najneskôr do dvoch vyučovacích dní. V prípade, že tak neurobia, môže triedny učiteľ považovať ich neprítomnosť na vyučovaní za neospravedlnenú.
* Zákonný zástupca žiaka je povinný oznámiť triednemu učiteľovi svojho dieťaťa dôvody jeho neúčasti na dištančnom vzdelávaní aj pre prípadné technické prekážky.
* Žiak je povinný aktívne sa zapájať a komunikovať počas on-line hodín. Ak sa bez ospravedlnenia vzdiali z vyučovacej hodiny a nereaguje na výzvu vyučujúceho, jeho absencia bude považovaná za neospravedlnenú.
* **Nie je možné robiť akékoľvek zvukové záznamy či obrazové záznamy vyučovacích hodín bez súhlasu učiteľa.**
* Žiaci i učitelia dodržiavajú zásady slušnej a korektnej elektronickej komunikácie, prejavujúc si tak vzájomnú úctu.
* Od žiakov sa očakáva ich samostatná práca. Pri odpisovaní pri on-line testoch, písomných prácach, resp. dištančných domácich úlohách to bude považované za porušenie školského poriadku.
* Počas dištančného vzdelávania platia rovnaké výchovné opatrenia, pravidlá a podmienky hodnotenia práce ako počas prezenčnej výučby.
* Žiak je povinný dodržiavať určené termíny na vypracovanie úloh a projektov. Pokiaľ žiak nedodrží daný termín, považuje sa to za nesplnenú úlohu.
* Naším zámerom bude, aby žiaci dokázali splniť úlohy v čo najväčšej miere a samostatne, no niekedy si to určite bude vyžadovať i Vašu pomoc a podporu. Začo Vám vopred ďakujeme!
* Hodnotenie dištančného vzdelávania bude zverejnené na stránke školy v nasledujúcich dňoch.